Stafilokok vred spravi jazvu na tvári?
Dobry deň prosím vás mám maličké vredy na tvári, hnis sa tlačí aj sam von dobral som antibiotika  a chcel som sa opýtať čítal som ze môžu spôsobovať jazvy na tvári je to pravda keď si to nevytlačam môže zniknúť jazva? Na tvári? Na ruke mi zostali aj také fľaky zmizne to?
Dobrý deň,
ďakujeme za Vašu otázku.
Jazvy sa vyskytujú vtedy, keď sa vred zapáli natoľko, že enzýmy odbúrajú vnútorné stavebné jednotky pokožky, ako je kolagén a elastín. Pokožka vytvára jazvové tkanivo na zahojenie poškodenia. To, či sa aj vo Vašom prípade vyskytne uvedený hojací proces sa s určitosťou nedá vopred predpovedať.
Najdôležitejšie je vredy nechytať, nestrhávať a ani nevytláčať. Taktiež je potrebné sa vyhýbať slnečným lúčom, pretože slnko stimuluje produkciu melanínu, zodpovedného za tvorbu hnedých škvŕn a môže zvýrazniť červené škvrny. Ak je to možné, odporúčam používať prípravky s ochranným SPF faktorom 30 a viac.
To, ako rýchlo fľaky po vredoch vymiznú je veľmi individuálne a závisí od viacerých faktorov ako je starostlivosť o pleť, používaná kozmetika, vystavenie pleti slnku, miera zápalu, či genetická predispozícia.  V závislosti od týchto faktorov môžu hyperpigmentácie vymiznúť v čase od niekoľkých týždňov až do niekoľkých mesiacov či rokov.
Za predpokladu, že podstupujete vyšetrenia v dermatologickej ambulancii, Vám odporúčam sa o vhodnej doplnkovej starostlivosti o pleť poradiť s ošetrujúcim lekárom, ktorý vie prispôsobiť odporúčania Vášmu aktuálnemu zdravotnému stavu.
Prajem pekný zvyšok dňa.
S pozdravom
PharmDr. Veronika Kiabová